text: Fritidsdykker fra Esbjerg død
  11 juli 2011 kl. 07.36
  En 21-årig kvinde druknede søndag aften ved Silkeborg. Politiet vil undersøge kvindens dykkerudstyr for fejl.
  Kvinden fra Esbjerg, der søndag aften druknede i Bryrup Langsø ved Silkeborg, var ude at lede efter et par solbriller, som to andre piger havde tabt i vandet.
  Det skriver DR Østjylland.
  De to piger mistede solbrillerne, mens de var ude at ro på søen. 
  Pigerne fik den 21-årige til at lede efter solbrillerne, fordi de vidste, at hun var uddannet dykker.
  Det oplyser vicepolitikommissær Keld Grosen Jensen fra politiet i Silkeborg til DR Østjylland.
  Vidner har fortalt politiet, at kvinden blev roet ud på søen små 20 meter fra land, hvor hun hoppede i vandet.
  Den 21-årige begyndte at tage sit dykkerudstyr på, men noget gik galt.
  Kvinden råbte om hjælp, mens hun forsvandt i søvandet.
  Herefter sprang en mand i søen og forsøgte uden held at redde kvinden fra druknedøden.
  Politiet kender endnu ikke de præcise detaljer omkring ulykken.
  Vidner til ulykken slog alarm klokken 20.51 søndag aften. Efter en omfattende redningsaktion lykkedes det dykkere fra Aarhus at få kvinden op af vandet, men hun blev erklæret død ved ankomsten til Aarhus Universitetshospital.
  Politiet vil nu undersøge kvindens dykkerudstyr for fejl, og de overvejer at obducere hende.
  